ຂ່າວສານ
ທ່ານນາຍົກລັດຖະມົນຕີ ຟ້າມມິນຈິງ ເຮັດວຽກກັບເອກອັກຄະລັດຖະທູດ ຫວຽດນາມ ປະຈຳບັນດາປະເທດເອີລົບ
ຕອນບ່າຍວັນທີ 04 ພະຈິກ (ຕາມເວລາທ້ອງຖິ່ນ, ທ່ານນາຍົກລັດຖະມົນຕີ ຟ້າມມິນຈິງ ໄດ້ເຮັດວຽກກັບເອກອັກຄະລັດຖະທູດ ຫວຽດນາມ ປະຈຳບັນດາປະເທດເອີລົບ 11 ທ່ານ. ທີ່ການເຮັດວຽກ, ທ່ານນາຍົກລັດຖະມົນຕີ ຟ້າມມິນຈິງ ໄດ້ຍ້ອງຍໍຊົມເຊີຍເອກອັກຄະລັດຖະທູດທີ່ໄດ້ມີການປະກອບສ່ວນຫຼາຍຢ່າງໃຫ້ແກ່ຂະແໜງການທູດ ແລະ ປະເທດຊາດ, ໂດຍສະເພາະແມ່ນການທູດວັກຊິນ ໃນໄລຍະຜ່ານມາ; ພ້ອມກັນນັ້ນ ທ່ານກໍ່ແບ່ງປັນຄວາມຫຍຸ້ງຍາກຂອງບັນດາເອກອັກຄະລັດຖະທູດ ຍ້ອນຕ້ອງປະຕິບັດງານ, ເຄື່ອນໄຫວໃນເງື່ອນໄຂເກີດໂລກລະບາດໂຄວິດ-19.
ທ່ານນາຍົກລັດຖະມົນຕີ ຟ້າມມິນຈິງ ສະເໜີໃຫ້ບັນດາເອກອັກຄະລັດຖະທູດ ດ້ວຍບົດບາດເປັນຜູ້ຕາງໜ້າໃຫ້ແກ່ ຫວຽດນາມ ປະຈຳຫຼາຍປະເທດ, ປະຕິບັດແນວທາງການຕ່າງປະເທດໃຫ້ເປັນຢ່າງດີ ຕາມຈິດໃຈມະຕິກອງປະຊຸມໃຫຍ່ຄັ້ງທີ XIII ຂອງພັກ ແມ່ນ ເອກະລາດ, ເປັນເຈົ້າຕົນເອງ, ສັນຕິພາບ, ຮ່ວມມື ແລະ ພັດທະນາ. ຫວຽດນາມ ຢຶດໝັ້ນ, ເດັດດ່ຽວປົກປັກຮັກສາເອກະລາດ, ຜືນແຜ່ນດິນອັນຄົບຖ້ວນດ້ວຍມາດຕະການໂດຍສັນຕິວິທີ; ສະແດງໃຫ້ເຫັນວ່າ ຫວຽດນາມ ແມ່ນປະເທດຮັກຫອມສັນຕິພາບ.
ປະຈຸບັນ, ຫວຽດນາມ ໄດ້ ແລະ ພວມຄວບຄຸມໂລກລະບາດໂຄວິດ -19, ປະຕິບັດຍຸດທະສາດຮັບມືຢ່າງປອດໄພ, ມີໄຫວພິບ, ຄວບຄຸມໂລກລະບາດຢ່າງມີປະສິດທິຜົນ; ຄ່ອຍໆເປີດປະຕູ, ພັດທະນາເສດຖະກິດ - ສັງຄົມເທື່ອລະກ້າວ. ສະນັ້ນ, ສະເໜີໃຫ້ບັນດາເອກອັກຄະລັດຖະທູດ, ດ້ວຍການເຄື່ອນໄຫວຂອງຕົນ ຈົ່ງແນະນຳ, ໂຄສະນາ ເພື່ອໃຫ້ນັກທ່ອງທ່ຽວໄປທ່ຽວຢູ່ ຫວຽດນາມ ຄືນໃໝ່; ສືບຕໍ່ນຳໃຊ້ສັນຍາການຄ້າເສລີ ຫວຽດນາມ - ອີຢູ (EVFTA) ເພື່ອຊຸກຍູ້ການນຳເຂົ້າ-ສົ່ງອອກ ຂອງສິນຄ້າ ຫວຽດນາມ ໄປຍັງບັນດາປະເທດ ເອີລົບ ຢ່າງມີປະສິດທິຜົນ; ພິເສດແມ່ນປະຕິບັດວຽກງານເບິ່ງແຍງດູແລປະຊາຄົມຊາວ ຫວຽດນາມ ອາໄສຢູ່ຕ່າງປະເທດ ແລະ ວຽກງານປົກປ້ອງພົນລະເມືອງໃນສະພາບການໃໝ່.
ຕອນຄ່ຳວັນດຽວກັນ, ທ່ານນາຍົກລັດຖະມົນຕີ ຟ້າມມິນຈິງ ໄດ້ມີການພົບປະກັບຜູ້ຕາງໜ້າຊາວ ຫວຽດນາມ ອາໄສຢູ່ພາກພື້ນ ເອີລົບ, ເຊິ່ງໄດ້ດຳເນີນຢູ່ສຳນັກງານສະຖານທູດຫວຽດນາມ ປະຈຳຝລັ່ງ.
(ແຫຼ່ງຄັດຈາກ VOV)